31998D0512
L 228/35
JURNALUL OFÍCIAL AL UNIUNII EUROPENE
DECIZIA COMISIEI
din 29 iulie 1998
de recunoaștere în principiu a conformității dosarelor prezentate pentru examinare detaliată în vederea eventualei includeri a BAS 620H (tepraloxydim), S-metolachlor și SZX 0722 (iprovalicarb) în anexa I la Directiva 91/414/CEE a Consiliului privind introducerea pe piață a produselor fitosanitare
[notificată cu numărul C(1998) 2368]
(Text cu relevanță pentru SEE)
(98/512/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva nr. 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 98/47/CE (2) a Comisiei, în special articolul 6 alineatul (3),
întrucât Directiva 91/414/CEE (denumită în continuare „directiva”) a prevăzut stabilirea unei liste comunitare cu substanțe active autorizate pentru încorporarea în produsele fitosanitare;
întrucât solicitanții au transmis autorităților statelor membre dosare pentru trei substanțe active, în vederea obținerii includerii substanțelor active în anexa I la directivă;
întrucât BASF AG a transmis un dosar pentru substanța activă BAS 620H (tepraloxydim) către autoritățile spaniole la 11 septembrie 1997;
întrucât SA Novartis Agro NV a transmis un dosar pentru substanța activă S-metolachlor către autoritățile belgiene la 1 august 1997;
întrucât Bayer AG a transmis un dosar pentru substanța activă SZX 0722 (iprovalicarb) către autoritățile irlandeze la 30 martie 1998;
întrucât autoritățile menționate anterior au indicat Comisiei rezultatele unei prime examinări a completării dosarului cu privire la cerințele legate de datele și informațiile prevăzute în anexa II și, pentru cel puțin un produs fitosanitar ce conține substanța activă respectivă, în anexa III la directivă; întrucât, ulterior, în conformitate cu dispozițiile articolului 6 alineatul (2), dosarele au fost transmise de către solicitanți Comisiei și altor state membre;
întrucât dosarele pentru BAS 620H (tepraloxydim), S-metolachlor și SZX 0722 (iprovalicarb) au fost înaintate Comitetului permanent fitosanitar la 21 aprilie 1998;
întrucât articolul 6 alineatul (3) din directivă cere să existe o confirmare la nivel comunitar a faptului că fiecare dosar îndeplinește, în principiu, cerințele privind datele și informațiile prevăzute în anexa II și, pentru cel puțin un produs fitosanitar care conține substanța activă respectivă, în anexa III la directivă;
întrucât această confirmare este necesară pentru a se proceda la o examinare detaliată a dosarului, precum și pentru a da statelor membre posibilitatea de acordare a omologării temporare pentru produsele fitosanitare care conțin această substanță activă, respectând condițiile stabilite la articolul 8 alineatul (1) din directivă, în special condiția de a efectua o evaluare detaliată a substanțelor active și produselor fitosanitare în raport cu cerințele directivei;
întrucât această decizie nu împiedică cererea de la solicitant a unor date sau informații suplimentare atunci când, în timpul examinării detaliate, reiese că aceste date sau informații sunt necesare pentru luarea unei decizii;
întrucât s-a convenit între statele membre și Comisie că Spania va efectua examinarea detaliată a dosarului pentru BAS 620H (tepraloxydim), că Belgia va efectua examinarea detaliată a dosarului pentru S-metolachlor și că Irlanda va efectua examinarea detaliată a dosarului pentru SZX 0722 (iprovalicarb);
întrucât Spania, Belgia și Irlanda vor raporta Comisiei concluziile examinărilor, însoțite de orice recomandări privind includerea sau neincluderea și orice condiții legate de aceasta cât mai curând posibil și cel târziu în termen de un an, întrucât la primirea acestui raport se va continua analizarea cu ajutorul unor experți din partea tuturor statelor membre, în cadrul Comitetului permanent fitosanitar;
întrucât măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Următoarele dosare îndeplinesc, în principiu, cerințele privind datele și informațiile prevăzute în anexa II și, pentru cel puțin un produs fitosanitar care conține substanța activă respectivă, în anexa III la directivă, luând în considerare utilizările propuse:
1.
Dosarul transmis Comisiei și statelor membre de către BASF AG, în vederea includerii în anexa I la Directiva 91/414/CEE a BAS 620H (tepraloxydim) ca substanță activă și care a fost transmis Comitetului permanent fitosanitar la 21 aprilie 1998.
2.
Dosarul transmis Comisiei și statelor membre de către SA Novartis Agro NV, în vederea includerii în anexa I la Directiva 91/414/CEE a S-metolachlor ca substanță activă și care a fost transmis Comitetului permanent fitosanitar la 21 aprilie 1998.
3.
Dosarul transmis Comisiei și statelor membre de către Bayer AG, în vederea includerii în anexa I la Directiva 91/414/CEE a SZX 0722 (iprovalicarb) ca substanță activă și care a fost transmis Comitetului permanent fitosanitar la 21 aprilie 1998.
Articolul 2
Prezenta decizie se adresează statelor membre.
Adoptată la Bruxelles, 29 iulie 1998.